text: Omfattende skader efter afsporing
  30 november 2012 kl. 12.52
  Jernbanen mellem Farris og Sommersted har taget alvorligt skade, efter et godstog i går kørte af sporet.
  Der venter et omfattende reparationsarbejde på banelegemet efter afsporingen af et godstog i går.
  - Vi er nu i gang med arbejdet med at få godstoget fjernet fra sporerne, så vi kan få det fulde detaljerede overblik over skaderne, men det er allerede tydeligt, at der er tale om massive skader over en lang strækning, Steen Kristensen, Sporchef i Banedanmark.
  - Svellerne over en banestrækning på op til syv kilometer er ødelagte, og der bliver derfor tale om et omfattende arbejde for at få sporet gjort klar til togdrift igen. Først når vi har det fulde overblik over, hvad det kræver at få udbedret skaderne, kan vi melde mere ud om, hvornår der igen forventes at køre gods- og passagertrafik på strækning, siger Steen Kristensen.
  Godstoget blev afsporet ved Farris og standsede først efter syv km nær Sommersted. Toget var på vej fra Sverige til Tyskland.
  Togtrafikken er indtil videre indstillet mellem Vojens og Vamdrup.
  Det giver store gener for bl.a godstrafikken til og fra Danmark.
  Alle passagertog mellem de to stationer er erstattet med busser.
  